KIRJALLINEN KYSYMYS P-0590/03

esittäjä(t): Marco Pannella (NI) komissiolle

(24. helmikuuta 2003)

Aihe: Kambodzan hallituksen suhtautuminen Vietnamin hallituksen vainoa paenneisiin montagnardeihin (degat) ja pakolaisten asemaa koskevan YK:n yleissopimuksen noudattaminen

- YK:n pakolaisjärjestön UNHCR:n ja Yhdysvaltain Phnom Penhin lähetystön toistuvista pyynnöistä ja painostuksesta huolimatta Kambodan hallitus on edelleen rikkonut pakolaisten asemasta tehtyä YK:n yleissopimusta ja satojen Vietnamin hallituksen vainoa pakenevien montagnardien (degat) perusoikeuksia sen jälkeen, kun Ratanakirin ja Mondulkirin alueen pakolaisleirit suljettiin. Viime kuukausina on saatu myös todisteita siitä, että satoja montagnard-heimoon kuuluvia pakolaisia on palautettu väkisin kotimaahansa, eikä heistä ole sen jälkeen kuultu mitään.

- Kambodan pääministeri Hun Sen allekirjoitti 20. joulukuuta 2002 määräyksen (Sub-decree 124) siirtää Kambodan ja Vietnamin väliselle rajalle 600 poliisia lisävahvistukseksi rajavalvontaa varten. UNHCR:n Kambodan toimiston päällikkö Nikola Mihailovic on todennut, että tästä

on vakavat seuraukset niille montagnardeille, jotka yrittävät saada turvapaikan Kambodasta. Hänen mukaansa on selvää, että poliisin tehtävänä on etsiä näitä henkilöitä ja kieltää heiltä turvapaikka. Saamme jatkuvasti vihiä siitä, että ihmisiä poistetaan maasta, mutta meillä ei ole mitään keinoja todistaa sitä. On kuitenkin nimenomaan UNHCR:n [eikä hallituksen] tehtävä sanoa, kuka on laiton maahanmuuttaja ja kuka tarvitsee turvapaikkaa.

- Jesuiittojen pakolaisavun (Jesuit Refugee Service) mukaan Kambodan poliisi pysäytti Koh Nhekin lähellä noin 50 montagnardia (miehiä, naisia ja lapsia, joista suurin osa pnongeja) tammikuun 2003 ensimmäisellä viikolla ja vei heidät väkisin Vietnamin rajalle, jossa heidät luovutettiin rajavartijoille. Tammikuun kolmannella viikolla poliisit pidättivät, edelleen Koh Nhekin lähellä, puolestaan 30 montagnardin ryhmän (myös nämä pnongeja). Tähän ryhmään kuuluneet oli pahoinpidelty väkivaltaisesti ennen heidän saattamistaan takaisin rajalle. Paikalliset lähteet ovat myös kertoneet pikateloituksista ja Kambodassa pidätettyjen pakolaisten viemisestä suoranaisille vankileireille ja pakottamisesta palaamaan Vietnamiin, mikä rikkoo pakolaisten asemasta tehtyä YK:n yleissopimusta.

- Mitä komissio aikoo mahdollisesti tehdä varmistaakseen, että Kambodan hallitus noudattaa kansainvälisen oikeuden mukaisia sitoumuksia ja avaa uudelleen Ratanakirin ja Mondulkirin alueen pakolaisleirit, kuten Amnesty International ja Human Rights Watch -järjestöt ovat vaatineet, jotta sadat Vietnamin hallituksen vainoa edelleen pakenevat montagnardit pääsisivät turvaan?

- Aikooko komissio edelleen rahoittaa Kambodan hallitusta, vaikka tämä jatkuvasti rikkoo kansainvälisiä ihmisoikeusvelvoitteitaan, mikä on vastoin Kambodan kanssa tehtyjen yhteistyösopimusten määräyksiä?

Christopher Pattenin komission puolesta antama vastaus

(20. maaliskuuta 2003)

Komission Phnom Penhin lähetystö seuraa yhdessä jäsenvaltioiden diplomaattiedustustojen kanssa tiiviisti Kambodasta turvapaikkaa hakevien vietnamilaisten montagnardien tilanteen kehittymistä ja osallistuu Kambodan hallitusta koskevien diplomaattisten toimien toteuttamiseen EU:n tärkeinä pitämissä kysymyksissä. Kambodan hallitus on vakuuttanut kunnioittavansa edelleen kansainvälisten yleissopimusten puitteissa antamiaan sitoumuksia.

Komission ja jäsenvaltioiden edustajat Kambodassa pitävät myös tiiviisti yhteyttä Yhdistyneiden Kansakuntien pakolaisasiain päävaltuutettuun (UNHCR). UNCHR valvoo tällä hetkellä niiden Kambodasta helmikuun 2001 tapahtumien jälkeen turvapaikkaa hakeneiden montagnardien sijoittamista, jotka ovat ilmoittaneet haluavansa mennä Yhdysvaltoihin. Asianmukaisiin kauttakulkutiloihin on nyt majoitettu 102 tällaista henkilöä. Järjestelyt vielä 41 montagnardin sijoittamiseksi maaliskuun 2003 loppuun mennessä on aloitettu. Lisäksi joitakin Vietnamin montagnardeja, jotka ovat viime kuukausien aikana hakeneet turvapaikkaa Kambodasta, on sijoitettu samaan paikkaan niiden pakolaisten kanssa, jotka odottavat edelleen viranomaisilta lupaa lähteä Yhdysvaltoihin.

UNHCR:lla on edelleen oikeus liikkua Mondulkirin ja Rattanakirin maakunnissa ja lähettää liikkuvia ryhmiä tarkkailemaan uusien Vietnamin montagnardien saapumiseen liittyvää tilannetta. Kambodan hallituksen kanssa on keskusteltu mahdollisuudesta perustaa vastaanottokeskuksia. Komissio on tietoinen vahvistamattomista raporteista, joiden mukaan joitakin uusia tulijoita olisi karkotettu. Vahvistuksen saaminen kysymyksessä esiin tuoduille pahoinpitely- ja pikateloitusväitteille on osoittautunut mahdottomaksi.

Vuonna 1997 allekirjoitetun yhteisön ja Kambodan välisen yhteistyösopimuksen 1 artiklassa todetaan, että ihmisoikeuksien ja demokratian periaatteiden kunnioittaminen on olennainen osa sopimusta. Yhteistyösopimuksen nojalla perustetun yhteisön ja Kambodan välisen sekakomission kokouksissa käsitellään ihmisoikeuksien kunnioittamiseen ja edistämiseen liittyviä kysymyksiä. Komissio seuraa yhdessä Kambodassa edustettuina olevien jäsenvaltioiden kanssa tarkasti ihmisoikeuksiin liittyviä tapahtumia kannustaakseen ja tukeakseen Kambodan hallituksen pysyvää sitoutumista ihmisoikeuksien edistämiseen. Komissio osallistuu jäsenvaltioiden kanssa myös kaikkiin Kambodan hallitusta koskeviin toimiin, joita EU toteuttaa ihmisoikeuskysymyksissä.

Komission lähestymistapa Kambodaan ihmisoikeuksien alalla on samanlainen kuin muihinkin alueen valtioihin: se kannustaa ja tukee jatkuvaa ihmisoikeuksiin liittyvää edistystä ja demokratisointia ja ilmaisee huolestuneisuutensa väärinkäytösten ilmetessä kansainvälisten ihmisoikeusvälineiden kautta. Lähestymistapa vahvistettiin toukokuussa 2001 annetussa komission tiedonannossa Euroopan unionin tehtävästä ihmisoikeuksien ja demokratisoitumisen edistämisessä kolmansissa maissa(1).

(1) KOM(2001) 252 lopullinen.